OBRAZLOŽITEV

1.0 PRAVNI TEMELJ ZA  SPREJEM SKLEPA
Mestna občina Murska Sobota je na podlagi sprejetega Odloka o podelitvi koncesije za izvajanje obvezne občinske gospodarske javne službe zbiranja določenih vrst komunalnih odpadkov na območju Mestne občine Murska Sobota (Uradni list RS, št. 3/14, v nadaljevanju: koncesijski akt), v Uradnem listu RS, št. 10/14 z dne 7.2.2014, objavila javni razpis za podelitev koncesije za izvajanje obvezne občinske gospodarske javne službe zbiranja določenih vrst komunalnih odpadkov na območju Mestne občine Murska Sobota.  Na razpis sta prispeli dve prijavi ponudnikov in sicer družbe Saubermacher – Komunala, Murska Sobota d.o.o. in Snaga d.o.o., Maribor.  Mestnemu  svetu Mestne občine Murska Sobota je bilo z dopisom št. 014-0002/2014-44 (180) z dne 7.4.2014, podano poročilo o pregledu in vrednotenju prijav, prispelih na  javni razpis za podelitev koncesije. 

Mestna uprava je dne 27.3.2014 izdala odločbo št. 014-0002/2014-42 (187), s katero je izbrala koncesionarja - izvajalca za izvajanje obvezne občinske gospodarske javne službe in sicer družbo Saubermacher – Komunala Murska Sobota d.o.o.  

Koncesija se bo podelila izbranemu koncesionarju za obdobje 5 let, kot je to določeno v 8. členu koncesijskega akta. Koncesijo pridobi koncesionar s podpisom koncesijske pogodbe. 

Sestavni del ponudbe – prijave ponudnika na javnem razpisu, je bila tudi ponujena cena storitve izvajanja posamezne gospodarske javne službe, ki se oblikuje v skladu z določili veljavnega predpisa o oblikovanju cen storitev obveznih gospodarskih javnih služb varstva okolja, ki je bila tudi eno izmed meril za izbor koncesionarja. 

Izbrani ponudnik je v skladu s predpisom o oblikovanju cene ponudil ceno storitev zbiranja odpadkov kg/leto 560.288,88 EUR,  drugi neizbrani ponudnik pa ceno storitve zbiranja odpadkov kg/leto : 983.207,54 EUR. 
2.0 RAZLOGI ZA SPREJEM SKLEPA 

5. člen Uredbe o metodologiji za oblikovanje cen storitev obveznih občinskih gospodarskih javnih služb varstva okolja (Uradni list RS, št. 87/12 in 109/12) določa, da ceno storitve posamezne javne službe za območje občine, predlaga izvajalec z elaboratom o oblikovanju cene izvajanja storitev javne službe in jo predloži pristojnemu občinskemu organu v potrditev. 
3.0 CILJI SPREJETJA SKLEPA
S potrditvijo cen izvajanja storitev javne službe, se lahko zaključi postopek sklenitve koncesijske pogodbe z izbranim izvajalcem na javnem razpisu. S sprejetjem predlaganega sklepa in sklenitvijo koncesijske pogodbe, se lahko v celoti prične izvajati koncesija za izvajanje obvezne občinske gospodarske javne službe zbiranja določenih vrst komunalnih odpadkov na območju Mestne občine Murska Sobota, kot je to določeno v koncesijskem aktu in javnem razpisu. 
4.0 OCENA FINANČNIH IN DRUGIH POSLEDIC
V proračunu občine za leto 2014 je predviden prihodek iz koncesijske dajatve  v višini 11.205,78 EUR.  Enaka višina koncesijske dajatve se načrtuje vsako leto, v času veljavnosti koncesijskega razmerja. 
Za občane oziroma uporabnike storitev javne službe, se bodo cene nekoliko korigirale v skladu z dano ponudbo izvajalca storitev te javne službe ter določil Uredbe o metodologiji za oblikovanje cen storitev obveznih občinskih gospodarskih javnih služb varstva okolja, kjer je točno določen način oblikovanja cene in predpisan način izdelave elaborata ter tudi iz razloga prepovedi razlikovanja cen med uporabniki zapisanim v 12. členu te Uredbe. Do sedaj je bila  namreč cena za uporabnike različna za mesto in za primestna naselja.
V prilogi je dana tudi primerjava med obstoječo ceno oziroma povprečnimi mesečnimi stroški zbiranja za 120 l posodo za mešane komunalne odpadke in  ponudbeno ceno ( oziroma povprečnimi mesečnimi stroški ), ki jo bo po novem plačeval uporabnik.

Pri blokih preračun upošteva  1100 l posodo, skupni mesečni izpraznjeni volumen posode se na to razdeli po stanovanjih glede na število stanovalcev, kar je v skladu s Stanovanjskim zakonom. Cena litra mešanih komunalnih odpadkov stane tako pri uporabnikih v bloku kot individualnih uporabnikih enako.
Za storitev zbiranja bioloških odpadkov za mesto do sedaj cena ni bila posebej prikazana, tako se ta cena sedaj na novo formira. Strošek bo za primestna naselja v povprečju nekoliko nižji, kot je to prikazano v priloženi primerjavi cen. Po novem bo končni mesečni znesek ravnanja za biološke odpadke odvisen od skupno zbranih mesečnih količin teh odpadkov.
5.0 ZAKLJUČEK

Predlagamo Mestnemu svetu Mestne občine Murska Sobota, da skladno z Uredbo o metodologiji za oblikovanje cen storitev obveznih občinskih gospodarskih javnih služb varstva okolja potrdi cene, vsebovane v predloženem elaboratu z dne 7.3.2014, ki ga je pripravil izbrani izvajalec javne službe.  S prejetjem predlaganega sklepa in podpisom koncesijske pogodbe, se bo pričela izvajati koncesija za izvajanje obvezne občinske gospodarske javne službe zbiranja določenih vrst komunalnih odpadkov na območju Mestne občine Murska Sobota. 
Predlagamo  Mestnemu  svetu, da predloženi sklep obravnava in ga sprejme.

M. Sobota,dne 17.6.2014

